Něhdyšeho Wojerowskeho wyšeho měšćanostu Horsta-Dietera Brähmiga su wčera we Wojerecach pochowali. Do toho mějachu přiwuzni, bywši kolegojo a přećeljo składnosć, so z nim rozžohnować. Brähmig bě 27. junija po dołhej ćežkej chorosći 78lětny zemrěł.
Horst-Dieter Brähmig narodźi so 23. oktobra 1938 we Wojerecach. Šulu wuchodźiwši da so wón w chorowni města na lěkarsko-techniskeho asistenta wukubłać. Wot lěta 1969 skutkowaše we wšelakich zastojnstwach strowotnistwa a energijownistwa we Wojerowskej radnicy. Po lěće 1990 přewza nawodnistwo w přemysłowym a wobchadnym zarjadnistwje. Runočasnje bě wón frakciski předsyda PDS we Wojerowskej měšćanskej radźe.
1994 wuzwolichu wobydlerjo města Brähmiga za měšćanostu, prěnjeho zastupjerja Lěwicy scyła. Zastojnstwo měšćanosty, pozdźišo wyšeho měšćanosty, wukonješe hač do wotchada na wuměnk w lěće 2006. Za čas jeho zastojnstwa dožiwichu Wojerecy tak wažnej podawkaj kaž bjezwokrjesnosć 1996 a Dźeń Saksow 1998.
szl_Latn szl_Latn ces_Latn